Csúcsrangadó, Lőw Zsolt és a Chelsea a BL-ben bizonyíthat
Az első nemzetközi teszt vár a Chelsea csapatára azóta, hogy Thomas Tuchel és Lőw Zsolt átvette a csapat irányítását. A londoniak ma este az Atlético Madriddal találkoznak a Bajnokok Ligájában.
Két mérkőzéssel folytatódik ma este a Bajnokok Ligája nyolcaddöntője. A Chelsea – Lőw Zsolt másodedzővel a kipadon – Atlético Madriddal találkozik, míg a címvédő Bayern München a Lazióhoz látogat.

Öt győzelem, két döntetlen

Thomas Tuchel és Lőw Zsolt január 26-án vette át a Chelsea irányítását. A londoni csapat azóta veretlen, hét tétmérkőzésen lépett pályára, ötször győzött és két meccsen döntetlenre végzett. A bajnokságban feljött az ötödik helyre, míg az FA Kupában bejutott a legjobb nyolc közé. Az első igazi teszt azonban ma este vár a Chelsea-re, hiszen a spanyol listavezető sztárcsapat, az Atlético Madrid otthonában lép pályára a Bajnokok Ligájában. Az angol csapat az utóbbi négy év során rendre a sorozat ezen szakaszában, a nyolcaddöntőben búcsúzott, vagyis Lőwék javíthatnak a klub siralmas BL-mérlegén.

Bukarestben játszanak

A koronavírus-járvány miatt hozott utazási korlátozások miatt az Atlético Madrid nem fogadhatja hazai pályán a Chelsea-t, ezért Bukarestben csapnak össze a felek. A spanyolok gondjait növeli, hogy Diego Simeone edző öt alapemberére nem számíthat, eközben a Chelsea-nek csak egy komoly hiányzója lesz, Thiago Silva sérülés miatt nem játszhat.

Rómában lép fel a címvédő

A Bayern München február elején megnyerte a klubvilágbajnokságot, így a német bajnokság és kupa, a Bajnokok Ligája, valamint az európai és német Szuperkupa elhódítása után a hatodik trófeáját gyűjtötte be az előző idényhez kötődően. Ehhez hasonlóra pedig eddig csak az FC Barcelona volt képes 2009-ben. A bajorok ma este Rómában, a Lazio otthonában lépnek fel. Érdekesség, a két csapat korábban még nem találkozott egymással az európai kupaporondon.

Bajnokok Ligája, nyolcaddöntők, heti program

Kedd

Atlético Madrid-Chelsea, 21.00, tv: M4 Sport

Lazio-Bayern München, 21.00, tv: Spíler2

Szerda

Atalanta-Real Madrid, 21.00, tv: M4 Sport

Mönchengladbach-Manchester City, 21.00, tv: Spíler2
Bajnokok Ligája Lőw Zsolt Chelsea Atlético Madrid